Forslag til EUROPA-PARLAMENTETS OG RÅDETS DIREKTIV om ændring af Rådets direktiv 92/24/EØF om hastighedsbegrænsende anordninger eller lignende indbyggede hastighedsbegrænsende systemer for visse motorkøretøjsklasser

(forelagt af Kommissionen)

BEGRUNDELSE

1. Forslagets formål

Direktiv 92/24/EØF, der er et af særdirektiverne inden for EF-typegodkendelsessproceduren for motorkøretøjer, vedrører hastighedsbegrænsende anordninger eller lignende indbyggede hastighedsbegrænsende systemer for visse motorkøretøjsklasser (lastbiler og busser). Formålet med dette forslag er at ændre direktivets anvendelsesområde således, at det finder anvendelse på lettere erhvervskøretøjer som minibusser og lastbiler med en totalmasse på over 3,5 tons.

2. Retsgrundlag

Bestemmelserne, der foreslås på grundlag af EF-traktatens artikel 95, indgår i det europæiske typegodkendelsessystem og vil være bindende for nye EF-typegodkendelser, som efter en nærmere bestemt overgangsperiode udstedes af de nationale myndigheder.

3. Baggrund

Det nuværende direktiv 92/24/EØF indeholder de tekniske krav til typegodkendelse af hastighedsbegrænsende anordninger og finder anvendelse på motorkøretøjer af klasse N2 (mellemstore lastbiler) og M3 (busser) med en totalmasse på over 10 tons samt motorkøretøjer af klasse N3 (store lastbiler). Dette direktiv hænger sammen med direktiv 92/6/EØF om montering og anvendelse af hastighedsbegrænsende anordninger i samme motorkøretøjsklasser.

På grundlag af de positive erfaringer og for yderligere at fremme trafiksikkerheden og beskyttelsen af miljøet har Europa-Parlamentet og Rådet for nylig vedtaget direktiv 2002/85/EF om montering og anvendelse af hastighedsbegrænsende anordninger. Dette direktiv udvider anvendelsesområdet for direktiv 92/6/EØF og indfører hastighedsbegrænsende anordninger for alle køretøjer med over otte siddepladser (ekskl. førersædet), der anvendes til passagerbefordring (klasse M2 og M3), og for alle køretøjer med en totalmasse på over 3,5 tons, der anvendes til godstransport (klasse N2 og N3).

For at give mulighed for typegodkendelse af alle køretøjer og hastighedsbegrænsende anordninger, der er omfattet af denne ændring, er det nu nødvendigt at foretage en tilsvarende ændring af anvendelsesområdet for typegodkendelsesdirektiv 92/24/EØF for så vidt angår konstruktionskrav til hastighedsbegrænsende anordninger.

4. Forslagets indhold

Det foreslås at udvide anvendelsesområdet for direktiv 92/24/EØF således, at det omfatter alle motorkøretøjer af klasse M2, M3, N2 og N3. Det er derfor nødvendigt at ændre artikel 1 og bilag I, punkt 1.1, der vedrører direktivets anvendelsesområde. De tekniske krav og de administrative typegodkendelsesbestemmelser ændres ikke.

5. Konklusion

Med dette forslag til Europa-Parlamenets og Rådets direktiv vil anvendelsesområdet for de harmoniserede krav til hastighedsbegrænsende anordninger eller lignende indbyggede hastighedsbegrænsende systemer blive udvidet til at omfatte alle motorkøretøjer af klasse M2 og M3, der anvendes til personbefordring.

2003/0122 (COD)

Forslag til EUROPA-PARLAMENTETS OG RÅDETS DIREKTIV om ændring af Rådets direktiv 92/24/EØF om hastighedsbegrænsende anordninger eller lignende indbyggede hastighedsbegrænsende systemer for visse motorkøretøjsklasser

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [1],

[1] EFT C , , s. .

under henvisning til udtalelse fra Det Europæiske Økonomiske og Sociale Udvalg [2],

[2] EFT C , , s. .

i henhold til fremgangsmåden i traktatens artikel 251, og

ud fra følgende betragtninger:

(1) De foranstaltninger, der er nødvendige for, at det indre marked kan fungere korrekt, bør træffes.

(2) Rådets direktiv 92/24/EØF af 31. marts 1992 om hastighedsbegrænsende anordninger eller lignende indbyggede hastighedsbegrænsende systemer for visse motorkøretøjsklasser er et af særdirektiverne under den EF-typegodkendelsesprocedure, der er fastlagt ved Rådets direktiv 70/156/EØF af 6. februar om godkendelse af motordrevne køretøjer og påhængskøretøjer dertil; følgelig finder bestemmelserne i direktiv 70/156/EØF om køretøjssystemer, komponenter og separate tekniske enheder også anvendelse i dette direktiv.

(3) Hastighedsbegrænsende anordninger for køretøjer til transport af passagerer og gods med en største masse på over 10 ton har påviseligt haft en positiv indflydelse på trafiksikkerheden og har bidraget til at gøre kvæstelserne i tilfælde af ulykker mindre alvorlige samt til en reduktion af luftforureningen og brændstofforbruget.

(4) Rådets direktiv 92/6/EØF om montering og anvendelse af hastighedsbegrænsende anordninger i visse klasser af motorkøretøjer i Fællesskabet er blevet udvidet til lettere motorkøretøjer af klasse M2 og N2. Det er derfor påkrævet at ændre anvendelsesområdet for direktiv 92/24/EØF om konstruktionskravene for hastighedsbegrænsende anordninger tilsvarende, så de omfatter samme klasser af motorkøretøjer.

Direktiv 92/24/EØF bør ændres i overensstemmelse hermed.

UDSTEDT FØLGENDE DIREKTIV:

Artikel 1

Direktiv 92/24/EØF ændres som følger:

1. Artikel 1 affattes således:

I dette direktiv forstås ved:

- 'køretøj' ethvert motorkøretøj af klasse M2, M3, N2 eller N3, som defineret i bilag II til direktiv 70/156/EØF, som er bestemt til færdsel på vej, har mindst fire hjul og har en konstruktivt bestemt maksimumshastighed på over 25 km/h

- 'hastighedsbegrænsende anordning' en hastighedsbegrænser til brug i forbindelse med et køretøj, der kan typegodkendes som separat teknisk enhed i den i artikel 9 a) i direktiv 70/156/EØF anvendte betydning. Indbyggede systemer til begrænsning af den maksimale hastighed, der fra begyndelsen er en del af køretøjet, skal opfylde samme krav som hastighedsbegrænsende anordninger.

2. Bilag I, punkt 1.1, afsnit 3, første sætning erstattes med følgende:

Direktivets formål er at begrænse den maksimale vejhastighed for tunge transport- og passagerkøretøjer af klasse N2 og N3 samt personbefordringskøretøjer af klasse M2 og M3 til en bestemt værdi.

Artikel 2

1. Fra den ..... [3], må medlemsstaterne ikke, af grunde, der vedrører hastighedsbegrænsende anordninger eller lignende systemer

[3] 9 måneder efter direktivets ikrafttrædelse.

- nægte EF-typegodkendelse eller national typegodkendelse af et køretøj, en hastighedsbegrænsende anordning eller et indbygget hastighedsbegrænsende system,

- forbyde salg, indregistrering, ibrugtagning eller benyttelse af et køretøj eller forbyde salg, ibrugtagning eller benyttelse af en hastighedsbegrænsende anordning eller et indbygget hastighedsbegrænsende system,

hvis køretøjet, den hastighedsbegrænsende anordning eller det indbyggede hastighedsbegrænsende system opfylder kravene i direktiv 92/24/EØF som ændret ved dette direktiv.

2. Fra den [4], skal medlemsstaterne af grunde, der vedrører hastighedsbegrænsende anordninger eller lignende systemer forbyde salg, indregistrering, ibrugtagning eller benyttelse af et køretøj eller forbyde salg, ibrugtagning eller benyttelse af en hastighedsbegrænsende anordning eller et indbygget hastighedsbegrænsende system, der ikke opfylder kravene i direktiv 92/24/EØF som ændret ved dette direktiv.

[4] Første dag i første måned efter udgangen af det andet år efter direktiv 92/6/EØF (KOM(2001)318 endelig) træder i kraft.

Artikel 3

1. Medlemsstaterne vedtager og offentliggører de nødvendige love og administrative bestemmelser for at efterkomme dette direktiv senest den..... [5]. De underretter straks Kommissionen herom. De skal iværksætte disse bestemmelser senest den ...... [6]

[5] 9 måneder efter direktivets ikrafttrædelse.

[6] Første dag efter uløbet af en periode på 9 måneder fra direktivets ikrafttrædelse.

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på tredjedagen efter offentliggørelsen i Den Europæiske Unions Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den .

På Europa-Parlamentets vegne På Rådets vegne

Formand Formand